Oda (17): «Det er godt å vite at jeg når som helst kan ringe mamma og få hjelp»

Hva gjør du når datteren din på 17 kommer hjem i en pirattaxi langt ut på natten, sjangler ut av bilen, spyr i grøftekanten og snubler opp trappen?

6. nov. 2015 13:57 Sist oppdatert 2. desember 2019

— Vi har hatt noen slike opplevelser, sier Nina Ramstad – og ser på datteren Oda (17).

Hun har deltatt på flere av de omtalte festene på Elveli Gård i Sørkedalen, der inviterte ungdommer fra Bærum og Oslo vest fester i helgene. NRK hadde nylig en reportasje derfrasammen med Ungdomspatruljen til Asker og Bærum politidistrikt, og beskrev hvordan fulle ungdommer under 18 lå strødd i skogen.

Nina Ramstad har måttet ta imot en iskald datter som det tok lang tid å «tine opp». Hun hadde sterke magesmerter fordi hun hadde spist altfor lite før festen, og drukket punsj som var mye sterkere enn hun skjønte.

- Har du løyet, tør du ikke ringe hjem

oda1_2_doc6mzaukh47jdiq5423r6.jpg Stein Bjørge

– Jeg liker ikke å drikke meg full. Men det har skjedd noen få ganger at det er blitt for mye, og jeg har mistet kontrollen, sier Oda. — Da er det veldig godt å vite at jeg når som helst kan ringe mamma og få hjelp hvis jeg er i en vanskelig situasjon. Det er ikke alle ungdommer som har et så åpent forhold til foreldrene sine. Da lyver de og sier ikke at de skal på fest, men overnatte hos en venninne. Ofte mister man kontakten med vennegjengen sin utover natten. Har du løyet, tør du ikke ringe hjem – og da har du et problem, sier hun.

Har ikke tro på kompromissløse grenser

Moren hennes mener det absolutt ikke er greit at ungdom drikker seg fulle.

— Men fyllefester er en del av virkeligheten vi foreldre må forholde oss til. Hvordan skal vi gjøre det? spør Nina. Ramstad, som synes debatten sporer av når pekefingre løftes høyt om nulltoleranse for alkohol under 18, kompromissløs grensesetting og strenge innetider.

Hun støtter tenåringsmoren fra Bærum som skrev kronikk i Aftenposten om at Bærumspolitiet øker konfliktnivået mellom foreldre og barn med måten de går frem på.

Her er kronikken fra moren som mener politiet går frem på en uheldig måte:

Les også Syv ting som bekymrer meg med politiet i Asker og Bærums budskap

— Vi trenger påminnelse fra politiet om hva som skjer der ute. Men å ha dialog med ungdommen vår er viktigst, ikke konfrontasjon, sier Ramstad.

Hun påpeker at barn er forskjellige og krever forskjellige løsninger. Odas to eldre brødre var idrettsungdommer og ikke særlig opptatt av å feste og drikke før de var 18. Oda er sosial, har et stort nettverk og vil være med der det skjer.

Savner informasjon om alkohol

— Foreldre må ta inn over seg at ungdommen deres faktisk drikker før de er 18 år, enten de liker det eller ikke, sier 17-åringen, som går i annen klasse på Stabekk videregående skole.

Når det kommer til åpenhet om alkohol har Oda og Nina Ramstad et bedre forhold enn mange andre døtre og mødre. Stein Bjørge

— Fra tiende klasse og i første videregående begynner mange å prøve alkohol. Men ingen helsesøster eller andre har i løpet av skoletiden gitt oss god informasjon om hvordan alkohol virker og hva vi bør passe oss for, sier hun.- Fordi mamma og jeg kan snakke om nesten alt og har et godt forhold, vil jeg være ærlig om hva som skjer, og ikke la henne bli bekymret ved å komme altfor sent hjem om kvelden. Vi kommuniserer på SMS og telefon. Det går fint, selv om jeg ikke har helt strenge innetider.

- Viktig å ha de gode samtalene

Moren mener den gode samtalen er superviktig. Og unngå det motsatte, som uansett har liten effekt: kjefting, masing og skriking.

Støvlene til Oda (17) etter fest i Sørkedalen - hun kom iskald hjem. Stein Bjørge

— Snakk med ungdommen din, fortell om erfaringer fra din egen ungdomstid, ta opp vanskelige temaer over en god middag med stearinlys. Og et mer praktisk tips: Forklar hvor viktig det er å spise ordentlig før fest! Ta gjerne en prat om hva som skjedde på festen etterpå - og vær kjørbar selv, slik at de unge kan hentes hvis andre avtaler om hjemtransport faller i fisk utover kvelden, sier hun.Dette mener andre Bærums-ungdommer om foreldre og grensesetting når det gjelder alkohol:

Les også - Om foreldre drar på hytta og tror ungdommen ikke gjør noe, er de stokk dumme.

Pedgogprofessor: — Man må være realistisk

— Jeg er langt på vei enig i det denne moren sier, sier Stein Erik Ulvund, professor ved Institutt for pedagogikk ved UiO og forfatter av en rekke bøker om barneoppdragelse, blant annet Forstå tenåringen din .

— Her gjelder det å stikke fingeren i jorden og være realistisk. Du kan godt nekte barnet ditt å drikke alkohol, men han eller hun gjør det sannsynligvis uansett. Man kan ikke overvåke tenåringer 24 timer i døgnet. Dessuten er det viktig for dem å være del av et sosialt fellesskap, og der drikkes det ofte fra 15-16 årsalderen - noen starter enda tidligere, sier han.

Ulvund understreker at han ikke vi bagatellisere alkoholbruk blant ungdom. - Men det aller viktigste er at ungdom tør å dra hjem selv om de har drukket, og det gjør de kanskje ikke hvis foreldrene er altfor strenge, sier han. Hans råd er en alvorsprat dagen derpå hvis ungdommen kommer full hjem.

- Du kan godt kommunisere at du slett ikke liker at tenåringen din drikker alkohol, men at du skjønner det ikke kan innføres noe absolutt forbud fordi det ikke er gjennomførbart i praksis. Det viktigste er åpne linjer, sier han.

Hvis du skal nå frem til tenåringen om alkoholens skadevirkninger, begynn i den positive enden. Si for eksempel: «Jeg forstår du har lyst til å prøve fordi du antagelig kommer til å føle deg avslappet og mer sosial...» Bare å trekke frem de negative sidene virker ikke troverdig, særlig ikke hvis dere foreldre selv nyter alkohol.

Bærumsforeldre om å dra på hytta og la ungdom være alene hjemme:

Les også Bærumsmor: «Vi tenker nok; det skjer ikke oss» Bærumsfar: «Barna bør jo klare seg litt selv»

Politiet:— Grenser utelukker ikke dialog

Politiet i Bærum har fått kritikk for å være unyansert på sin Facebookside.

-Vi mener at det både går an å sette tydelige grenser OG snakke med ungdom om alkohol, sier Mia Kværna ved Ungdomstpatruljen i Asker og Bærum politidistrikt.

Hun synes det er veldig bra at foreldrene blir engasjert i debatten, selv om de er uenige i politiets råd.

- Men hvis man sier strengt nei til alkohol før ungdommen er 18, tror du de vil kontakte foreldrene sine hvis de skulle bli fulle?

— Ja, grenser utelukker ikke at man kan snakke sammen og ha en god relasjon. Du kan likevel si til tenåringen din at «du kan alltid ringe hjem hvis noe skjer med deg,» sier Kværna.

— Klare avtaler om henting gjør at de som har grenser om alkohol, drikker mindre – de ønsker ikke å vise foreldrene at de har drukket.

Er Bærumsforeldre naive og likeglade? Det var politiet som startet debatten, og ba foreldre våkne opp:

Les også Politiet advarer: Ungdommer spiser brownies med cannabis

De som får lov hjemme, drikker mer

Kværna mener at ungdom gjerne vil bli satt grenser for. Hun viser til ungdomsundersøkelsen i Bærum, der ungdom selv sier at de som får lov til å drikke av foreldrene før de er 18, drikker mer enn andre.

— Vil foreldrene ta sjansen på at ungdommen holder seg til de to ølene de får lov til å drikke, og ikke drikker mer? spør hun.

— Grunnen til at vi oppfordrer foreldre om å våkne opp og legger disse eksemplene ut på vår facebookside, er jo at vi ser hendelsene i kjølvannet av ungdomsfyll: Mye privat havner på nettet, det foregår slåsskamper og seksuelle krenkelser i kjølvannet av drikkingen.

Fakta Fem råd fra eksperten Kjøp aldri alkohol til tenåringer under 18. Det er ikke lov, og ungdommen vil trolig bare drikke mer på toppen av det han/hun har med seg hjemmefra. Ha tydelige avtaler om innetid, hold deg edru og hent ungdommen på fest. Parkér gjerne litt lenger ned i gaten hvis han/hun synes det er flaut å bli hentet. Forlat aldri ungdom under 18 år alene hjemme og dra på hytta uten at andre voksne har et klart ansvar for dem. Ha åpne linjer, bry deg og snakk om det meste, men ikke spioner på tenåringens privatliv. Kjærester bør du i hvert fall ikke blande deg opp i. Foreldre er det viktigste forbildet når det gjelder alkohol. Drikker du for mye selv, må du regne med at ungdommen din også gjør det. Vis mer